## Antonio Galvañ: “L’empresa familiar és la peça fonamental de tota l’estructura empresarial i productiva de la Comunitat Valenciana”

*** L’empresa familiar és prioritat per al Consell, la primera mesura del qual va ser la bonificació de l’impost de successions
* Des que va entrar en vigor el benefici fiscal en les donacions en empreses familiars de la Comunitat, estes s’han disparat un 70,4 %**

El secretari autonòmic d’Ocupació i director general de Labora, Antonio Galvañ, ha destacat que la Generalitat és conscient i valora que l’empresa familiar siga “la peça fonamental de tota l’estructura empresarial i productiva de la Comunitat Valenciana”.

Galvañ, que ha fet estes declaracions en la Gala dels Premis de l’Associació de l’Empresa Familiar, ha ressaltat que és “el model d’empresa que més riquesa genera i, sobretot, que més llocs de treball construïx”.

El responsable d’Ocupació ha oferit algunes dades que avalen la importància de l’empresa familiar per a l’economia valenciana. Així, segons xifres de l’Institut d’Empresa Familiar el 91,1 % de les empreses de la Comunitat Valenciana són familiars, la qual cosa suposa una aportació al PIB del 76,6 % i genera el 84,7 % de l’ocupació d’esta comunitat.

Antonio Galvañ s’ha referit als reptes als quals s’enfronten les empreses familiars: “la successió, l’elevada càrrega impositiva a la qual les administracions vos sotmetem, la burocràcia, la necessitat de trobar personal format”.

En este sentit, ha declarat que la Generalitat és conscient d’eixos desafiaments. “Sou la primera prioritat del Govern del president Mazón. La Generalitat està compromesa amb l’empresa familiar”, ha assegurat Antonio Galvañ.

Així, ha recordat que la primera mesura que va prendre la Generalitat va ser precisament la bonificació de l’impost de successions i donacions. “Hui sabem que des que va entrar en vigor el benefici fiscal en les donacions en empreses familiars de la Comunitat s’han disparat un 70,4 %”. Així, l’import de les reduccions per al càlcul de la base liquidable en donacions “s’ha més que triplicat en el cas de les empreses familiars, en passar de 69,2 milions a 233,8 milions entre gener i agost d’enguany”.

Galvañ s’ha referit també al Pla Simplifica que ha aprovat la Generalitat i que pretén acabar amb la burocràcia, un mal que, com ha assenyalat, “estenalla i no permet el creixement natural de les empreses i resta agilitat”.

**Mapa Autonòmic de l’Ocupabilitat**

El secretari autonòmic ha al·ludit a un altre dels reptes als quals s’enfronta el teixit empresarial valencià: la busca de personal format. En este sentit, ha avançat que el departament que ell dirigix, Labora, està treballant en un mapa autonòmic de l’ocupabilitat per a conéixer detalladament les necessitats formatives i de servicis que tenen les empreses i les persones desocupades de la nostra Comunitat, i d’esta manera oferir la formació vinculada a les necessitats del mercat laboral.

Galvañ ha tingut paraules per a les empreses guardonades: Magic Costa Blanca, Hispanitas i Quintón, tres empreses que, com ha ressaltat, representen a la perfecció l’economia valenciana i la seua radiografia: “espenta, tradició, innovació i valors descriuen els nostres empresaris”.

Finalment, ha lloat la figura del guardonat Paco Gómez. “És una persona que creu en la seua terra, que creu en el potencial de la província d’Alacant, que creu en la màgia que té l’empresa familiar. Que lluita, i ha lluitat, perquè la província d’Alacant i les nostres empreses puguen competir en igualtat d’oportunitats amb la resta de les assentades en altres territoris”, ha ressaltat.

Fecha: 01/10/2024